ΑΠΟΦΑΣΗ ΤΗΣ ΕΠΙΤΡΟΠΗΣ της 20ής Μαρτίου 1995 για την περάτωση της διαδικασίας αντιντάμπινγκ στις εισαγωγές δεκτών έγχρωμης τηλεόρασης καταγωγής Τουρκίας (95/92/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), όπως τροποποιήθηκε από τον κανονισμό (ΕΚ) αριθ. 522/94 (2), και ιδίως το άρθρο 9,

Μετά από διαβουλεύσεις με τη συμβουλευτική επιτροπή,

Εκτιμώντας τα ακόλουθα:

Α. ΔΙΑΔΙΚΑΣΙΑ

(1) Το Νοέμβριο 1992, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (3), η Επιτροπή ανήγγειλε την ένταξη διαδικασίας αντιντάμπινγκ σχετικά με τις εισαγωγές στην Κοινότητα δεκτών έγχρωμης τηλεόρασης (εφεξής καλουμένων (ΔΕΤ) εξαγόμενων ή με καταγωγή από τη Μαλαισία, τη Λαϊκή Δημοκρατία της Κίνας, τη Δημοκρατία της Κορέας, τη Σιγκαπούρη, την Ταϊλάνδη και την Τουρκία και άρχισε την έρευνα.

Η κίνηση της διαδικασίας υπήρξε αποτέλεσμα καταγγελίας που κατέθεσε η Society for Coherent Anti-dumping Norms (Σύλλογος για συνεκτικούς κανόνες αντιντάμπινγκ - SCAN) εξ ονόματος παραγωγών, των οποίων η συλλογική παραγωγή δεκτών έγχρωμης τηλεόρασης φαινόταν ότι αντιπροσωπεύει σημαντικό ποσοστό της κοινοτικής παραγωγής των εν λόγω τηλεοράσεων.

Η καταγγελία περιείχε αποδεικτικά στοιχεία του ντάμπινγκ για το εν λόγω προϊόν, με καταγωγή ή εξαγόμενο από τις προαναφερθείσες χώρες και της εξ αυτού προκύπτουσας σημαντικής ζημίας, στοιχεία τα οποία θεωρήθηκαν επαρκή ώστε να δικαιολογείται η έναρξη διαδικασίας όσον αφορά τις χώρες αυτές.

(2) Η επιτροπή ενημέρωσε επίσημα τους παραγωγούς, τους εξαγωγείς και τους εισαγωγείς που είναι γνωστό ότι ενδιαφέρονται, τους αντιπροσώπους των χωρών εξαγωγής και τον καταγγέλλοντα, και έδωσε στα άμεσα ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση.

(3) Η έρευνα για το ντάμπινγκ κάλυψε την περίοδο από την 1η Ιουλίου 1991 έως τις 30 Ιουνίου 1992 (στο εξής «περίοδος έρευνας»).

(4) Αρκετά μέρη, συμπεριλαμβανομένων των τουρκικών αρχών, γνωστοποίησαν γραπτώς τις απόψεις τους. Παραχωρήθηκαν ακροάσεις σε όλα τα μέρη που το ζήτησαν.

(5) Η Επιτροπή συνέλεξε και επαλήθευσε όλες τις πληροφορίες που έκρινε αναγκαίες για τον προκαταρκτικό προσδιορισμό του ντάμπινγκ και της ζημίας.

Β. ΠΡΟΣΩΡΙΝΗ ΑΠΟΦΑΣΗ ΣΧΕΤΙΚΑ ΜΕ ΤΗΝ ΤΟΥΡΚΙΑ

(6) Με τον κανονισμό (ΕΚ) αριθ. 2376/94 (1), η Επιτροπή επέβαλε προσωρινό δασμό αντιντάμπινγκ στις εισαγωγές στην Κοινότητα ΔΕΤ καταγωγής όλων των ανωτέρω χωρών, με εξαίρεση την Τουρκία. Στο στάδιο αυτό, συνήχθη προσωρινά το συμπέρασμα ότι δεν υπήρχαν επαρκή στοιχεία για να επιβληθούν προσωρινά μέτρα κατά της Τουρκίας. Η αιτιολόγηση του συμπεράσματος αυτού εκτίθεται στις αιτιολογικές σκέψεις 31, 93, 98, 99 και 139 του προαναφερόμενου κανονισμού.

Γ. ΕΠΑΚΟΛΟΥΘΗ ΔΙΑΔΙΚΑΣΙΑ

(7) Μετά την επιβολή των προσωρινών μέτρων δεν υποβλήθηκαν νέα αποδεικτικά στοιχεία ή επιχειρήματα που θα μπορούσαν να δικαιολογήσουν την τροποποίηση των συμπερασμάτων της Επιτροπής.

Δ. ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ ΣΧΕΤΙΚΑ ΜΕ ΤΗΝ ΤΟΥΡΚΙΑ

(8) Επομένως, η Επιτροπή θεωρεί ότι είναι δικαιολογημένη η περάτωση της διαδικασίας σχετικά με τις εισαγωγές ΔΕΤ καταγωγής Τουρκίας.

(9) Οι καταγγέλλοντες και τα άλλα ενδιαφερόμενα μέρη ενημερώθηκαν για την πρόθεση της Επιτροπής να περατώσει τη διαδικασία σχετικά με τις εισαγωγές ΔΕΤ καταγωγής Τουρκίας και δεν αμφισβήτησαν την ενέργεια αυτή.

(10) Η συμβουλευτική επιτροπή δεν διατύπωσε αντιρρήσεις ως προς την περάτωση της διαδικασίας σχετικά με τις εισαγωγές ΔΕΤ καταγωγής Τουρκίας.

ΑΠΟΦΑΣΙΖΕΙ:

Άρθρο μόνο

Περατώνεται η διαδικασία αντιντάμπινγκ σχετικά με τις εισαγωγές δεκτών έγχωμης τηλεόρασης καταγωγής Τουρκίας που υπάγονται στους κωδικούς ΣΟ ex 8528 10 52, 8528 10 54, 8528 10 56, 8528 10 58, ex 8528 10 62, 8528 10 66, 8528 10 72 και 8528 10 76.

Βρυξέλλες, 20 Μαρτίου 1995.

Για την Επιτροπή Leon BRITTAN Αντιπρόεδρος